FI Euroopan unionin virallinen lehti C 314/5

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 314/04)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”LIMONE FEMMINELLO DEL GARGANO”

EY nro: IT/00297/10.06.2003

SAN ( ) SMM ( X )

Tämä yhteenveto on laadittu ainoastaan tiedotustarkoituksiin. Erityisesti kyseisen SAN:in tai SMM:n tuottajia ja muita asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: Ministero delle Politiche Agricole e Forestali Osoite: Via XX Settembre, 20 — I-00187 Roma Puhelin: (06) — 481 99 68 Faksi: (06) — 42 01 31 26 S-posti: qtc3@politicheagricole.it

2. Hakijaryhmittymä:

2.1 Nimi:: Consorzio di tutela e valorizzazione ”Gargano Agrumi”

2.2 Osoite::

Via Salita della Bella — I-71018 Vico del Gargano (FG) Puhelin: (0884) — 96 62 29 Faksi: (0884) — 96 63 99

2.3 Kokoonpano:: Tuottaja/jalostaja (X) muu ( )

3. Tuotelaji:

Luokka 1.6 — Tuoreet hedelmät ja vihannekset

4. Eritelmä:

(yhteenveto 4 artiklan 2 kohdan edellytyksistä)

4.1 Nimi: ”Limone Femminello del Gargano”

4.2 Kuvaus: Citrus limonium -lajin ohutkuoriseen femminello comune -lajikkeeseen, josta käytetään myös nimitystä ”lustrino” (Citrus limonium tenue R.) tai pitkulaiseen lajikkeeseen, josta käytetään myös nimitystä ”fusillo” (Citrus limonium oblungum R.), kuuluva tuore hedelmä.

”Limone Femminello del Gargano” -sitruunan pääasialliset ominaisuudet ovat seuraavat:

Ohutkuorinen Limone a scorza gentile (lustrino):

pyöreä muoto;

erityisen sileä ja ohut vaaleankeltainen kuori;

keskiosan halkaisija vähintään 50 millimetriä;

paino vähintään 80 grammaa;

kuoren pintakerros sisältää runsaasti eteerisiä öljyjä ja on erittäin voimakastuoksuinen;

hedelmä koostuu 8–11 lohkosta;

hedelmäliha ja mehu väriltään sitruunankeltaiset; hedelmässä on vain vähän siemeniä, ja mehun osuus sen painosta on 35 prosenttia; mehun happopitoisuus on yli 3,5 grammaa 100 millilitrassa.

Pitkulainen Limone oblungo (fusillo)

ellipsin muotoinen;

keskimääräisen paksu, sileähkö, väriltään voimakkaan sitruunankeltainen kuori;

keskiosan halkaisija vähintään 60 millimetriä;

paino vähintään 100 grammaa;

kuoren pintakerros sisältää runsaasti eteerisiä öljyjä ja on erittäin voimakastuoksuinen;

hedelmä koostuu 8–11 lohkosta;

hedelmäliha ja mehu väriltään sitruunankeltaiset; hedelmässä on vain vähän siemeniä, ja mehun osuus sen painosta on vähintään 30 prosenttia; mehun happopitoisuus on yli 3,5 grammaa 100 millilitrassa.

4.3 Maantieteellinen alue: Maantieteellinen tuotanto- ja pakkausalue sijaitsee Pugliassa Foggian provinssissa ja käsittää Vico del Garganon, Ischitellan ja Rodi Garganicon kunnat ja täsmällisemmin sanottuna Vico del Garganosta Ischitellan kautta Rodi Garganicoon ulottuvan Garganon kallioniemekkeen pohjoisen rantavyöhykkeen ja sen lähialueet.

4.4 Alkuperätodisteet: Kaikkia tuotantovaiheita valvotaan jatkuvasti. Tuotteen jäljitettävyys varmistetaan merkitsemällä tuottajat ja pakkaajat valvontaelimen ylläpitämiin rekistereihin.

Tuotteen jäljitettävyys ja alkuperä varmistetaan myös merkitsemällä kaikki sitruunapuutarhat valvontaelimen ylläpitämään ja päivittämään luetteloon, jossa ilmoitetaan tarhojen tunnistetiedot, sekä ilmoittamalla valvontaelimelle tuotetut määrät. Valvontaelin valvoo kaikkien rekistereihin merkittyjen fyysisten ja oikeushenkilöiden toimintaa tuotantoeritelmän ja siinä vahvistetun valvontaohjelman mukaisesti.

4.5 Tuotantomenetelmä: Tuotantoeritelmässä määrätään muun muassa, että sitruunapuutarhat perustetaan ottaen huomioon tuotantoelueen vuoristoiseen luonteeseen ja maaperään liittyvät erityisominaisuudet. Tarhat sijaitsevat kaltevassa maastossa, ja viljelymenetelmä on kivimuurien tai maapengerrysten avulla toteutettava terassiviljely. Viljelmät suojataan tarvittaessa kylmiltä tuulilta istuttamalla ruokoa tai rautatammea, joka on alueen tyypillinen puulaji, tai käyttämällä suojaverkkoja.

Perusrunkona käytetään perinteisesti yksinomaan voimassa olevan lainsäädännön mukaisesti varmennettua melangolo-lajin sitruunapuuta (citrus mearda).

Puu käsittää kaksi päähaaraa ja kaksi sivuoksaa. Latvus kehittyy tällöin pyöreänä neliönmuotoisen runkorakenteen sisälle, ja puu saa latvastaan katkaistun pallon muodon (cupola squarciata). Alapuoli on ihanteellisen avoin ilman vaihtumiselle ja sadonkorjuun sujumiselle.

Taimet istutetaan perinteiseen tapaan vinoruutuviljelmän muotoon, ja istutustiheys on 250–400 tainta hehtaaria kohti.

Sitruunapuita kastellaan toukokuun ja lokakuun välisen ajan.

Hehtaarikohtainen tuotos saa olla enintään 35 tonnia.

Sadonkorjuu, joka suoritetaan joko käsin tai saksia käyttäen, tapahtuu ympäri vuoden, koska maaperä- ja ilmasto-olosuhteiden sekä sitruunapuutarhojen erityisominaisuuksien ansiosta puiden hedelmäntuotanto jatkuu pitkään. Hedelmien keinotekoinen kypsyttäminen on kielletty.

SMM-tuotteen ”Limone Femminello del Gargano” pakkaaminen voi tapahtua ainoastaan 4.3 kohdassa määritellyllä alkuperäisellä tuotantoalueella, jotta voidaan varmistaa tuotteen jäljitettävyys ja valvonta sekä sen laatuominaisuuksien säilyminen muuttumattomina.

4.6 Yhteys maantieteelliseen alkuperään: Garganon kallioniemekkeen geologisten, maaperään liittyvien ja ilmastollisten ympäristöominaisuuksien ansiosta rannikkoalueen ja siihen liittyvän välimerellisen puolikostean maakaistaleen mikroilmastojen sekä alueen viljelijöiden perinteisen vuosisataisen kokemuksen perusteella on aikojen kuluessa kehittynyt sitruunalajikkeita, joiden ilmeiset laatuominaisuudet ovat ammoisista ajoista lähtien tehneet ne tunnetuiksi myös ulkomaiden markkinoilla. Limone Femminello del Garganon ainutlaatuiset ominaisuudet ja aromi erottavat kyseisen SMM-tuotteen muilla Italian alueilla tuotetuista sitruunoista.

Garganon sitrushedelmien viljely tapahtuu edelleen perinteisesti käsityönä, jossa oikea tapa leikata puut on avainasemassa. Viljelystä on aikojen kuluessa kehittynyt perinne, jossa kiteytyy sukupolvelta toiselle siirtynyt osaaminen.

Jo vuonna 1884 oli luotu ensimmäiset kauppayhteydet Pohjois-Amerikkaan, jonne suuri osa sitrushedelmien tuotannosta päätyi. Ensimmäiset historialliset lähteet, joissa viitataan Limone Femminello del Garganoon, ovat vuodelta 1000. Vanhimmat tiedot tuotantotilastoista löytyvät Napolin kuningaskunnan arkistoista vuodelta 1811, ja niiden mukaan jopa 60 prosenttia tuotannosta oli tarkoitettu vientiin.

4.7 Valvontaelin: Valvontaelimeksi nimetty julkisviranomainen on:

4.8 Merkintä: Limone Femminello del Gargano on saatettava kulutukseen suljetuissa ja tukevissa vähintään 1 kilogramman ja enintään 25 kilogramman vetoisissa pakkauksissa, jotka on valmistettu kasviperäisestä materiaalista, kuten puusta tai pahvista. Pakkaamisen yhteydessä on varmistettava, että vähintään 80 prosentissa pakkauksen sisältämistä hedelmistä (joko sellaisenaan tai paperiin käärittyinä) on SMM-tunnus I.G.P. ”Limone Femminello del Gargano”. Jos hedelmät pidetään kaupan pakkaamattomina, niissä on aina oltava edellä mainittu tunnus.

Pakkauksissa on mainittava seuraavat tiedot:

”Limone Femminello del Gargano”, jonka jälkeen mainitaan mahdollisesti kaupan pidettävän tuotteen tyyppi (lustrino tai fusillo), tunnus, merkintä I.G.P. (SMM) myös auki kirjoitettuna, tuottajaa, pakkaajaa ja myyjää koskevat tiedot sekä alkuperäinen nettopaino.

Tuotteet, joiden valmistuksessa on käytetty raaka-aineena maantieteellisellä merkinnällä suojattua Limone Femminello del Garganoa (myös jalostettuna tai muuten käsiteltynä), voidaan saattaa kulutukseen pakkauksissa, joissa viitataan kyseiseen nimitykseen ilman yhteisön tunnusta, seuraavin edellytyksin:

varmennettu SMM-tuote on tuotteen ainoa kyseiseen tavaraluokkaan kuuluva ainesosa,

kyseisen suojatun maantieteellisen merkinnän käyttäjillä on oltava kyseisen merkinnän rekisteröinnin myötä vahvistettujen teollis- ja tekijänoikeuksien haltijoiden hyväksyntä. Viimeksi mainitut ovat muodostaneet maa- ja metsätalousministeriön tunnustaman ryhmittymän, joka myös huolehtii merkinnän käyttäjien merkitsemisestä erityisiin rekistereihin ja valvoo suojatun nimityksen asianmukaista käyttöä. Mikäli tällaista valvovaa ryhmittymää ei ole nimetty, näistä toimista vastaa maa- ja metsätalousministeriö asetuksen (ETY) N:o 2081/92 täytäntöönpanosta vastaavana kansallisena viranomaisena.

Tunnus muodostuu kahdesta tyylitellystä sitruunasta ja sitruunapuun oksasta, jossa on myös lehtiä. Kuva on sijoitettu soikioon, jossa on myös teksti”Limone Femminello del Gargano”.

Sitruunat ja teksti ovat vaaleankeltaiset, oksa ja lehdet vihreät.

4.9 Kansalliset vaatimukset: —

(1) Euroopan komissio, Maatalouden pääosasto – Maataloustuotteiden laatupolitiikka, B-1049 Bryssel